Moje Erasmus+ iskustvo

Erasmus+ projekt je program koji omogućava učenicima i studentima stručne vježbe u drugim državama. Osim stručnog usavršavanja, projekt omogućava usavršavanje u komunikaciji, učenje novih jezika, upoznavanje novih ljudi i kultura, a samim time potiče želju za osobnim razvojem.

Prijava za Erasmus+ sastoji se od prijavnice na kojoj se nalaze osobni podaci, opći uspjeh, uspjeh iz stručnih predmeta i stručnih vježbi. Uz prijavnicu, potrebno je i motivacijsko pismo i provjera stranog jezika. Razlog moje prijave na projekt prvenstveno je želja za usavršavanjem u radu i znatiželja kako ću se snaći u stranoj državi. Prije odlaska u Terme Topolšica imali smo organizirane radionice za slovenski jezik i učili osnovne informacije o Sloveniji. Prije dolaska u Terme Topolšica obišli smo grad Ptuj i Celje. Odmah pri dolasku u Terme Topolšicu srdačno su nas dočekali mentori i medicinske sestre s kojima smo obišli zgradu i odjel gdje ćemo obavljati stručne vježbe. Stručne vježbe obavljali smo u centru multiple skleroze, u hotelu Mladika. Medicinske sestre, fizioterapeuti tehničari i njegovatelji bili su vrlo srdačni i voljni nam pokazati nove tehnike koje se tamo obavljaju. Upoznali smo se s limfom drenažom, specijalnim bazenom za oboljele od multiple skleroze, magnetoterapijom, polikromatskom fototerapijom, bisernom kupkom, dizalom za nepokretne, električnim kolicima… Naša svakodnevna zadaća je bila zdravstvena njega nepokretnih pacijenata, pomoć pri obavljanju svakodnevnih radnja teže pokretnim pacijentima, mjerenje vitalnih znakova, pratnja na terapije, hranjenje i pomoć kod hranjenja. Obišli smo još Ljubljanu i Maribor gdje smo razgledali kulturnu baštinu gradova i popili kavu na trgovima.  Posebno mi se svidio Mozirski gaj, park cvijeća, Muzej rudarstva i Hiša Mineralov. Što se tiče stručnih vježbi, način rada kod nas u Hrvatskoj i Sloveniji je sličan. Ono što mi se najviše svidjelo kod rada u Sloveniji je želja i strpljenje zaposlenika da prenesu znanje mlađim i neiskusnim kolegama. Isto tako, dizalo za nepokretne fizički olakšava posao, a uz to je i sigurnije za samog korisnika.

Ovaj projekt je za mene jedno pozitivno iskustvo u kojem sam stekla nove kompetencije, naučila bolje slovenski jezik, usavršila se u tehnikama koje sam znala od prije, upoznala se s novim ljudima i zbližila s mlađim učenicima iz škole. Iznenađena sam ljubaznošću osoblja, ali i samih pacijenata, što je najveći razlog ovako pozitivnog osobnog dojma. Svima iskreno preporučujem da se prijave na Erasmus+ projekt koje ispunjuje sva očekivanja u pogledu zanimanja ali i osobnog zadovoljstva. Dobila sam priliku vidjeti kako izgleda život i rad u stranoj državi što me prvo potaknulo na prijavu, a to pozitivno utječe na moje odluke u budućnosti.